A Bizottság 337/2003/EK rendelete
(2003. február 21.)
az Ukrajnából származó bizonyos textiltermékekre vonatkozó kettős ellenőrzési rendszer alkalmazásának felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999. október 15-én parafált, levélváltás formájában létrejött megállapodással módosított, 1993. május 5-én parafált, az Európai Gazdasági Közösség és Ukrajna között létrejött, a textiltermékek kereskedelméről szóló megállapodás meghosszabbítására és módosítására vonatkozóan, az Európai Közösség és Ukrajna között levélváltás formájában létrejött megállapodás aláírásáról szóló 2000. december 19-i 2001/33 tanácsi határozatra [1], különösen annak 4. cikkére,
mivel:
(1) A legutóbb a 475/2002/EK bizottsági rendelettel [2] végrehajtott, a Felek közötti megállapodással módosított, az Európai Közösség és Ukrajna között létrejött, a textiltermékek kereskedelméről szóló megállapodás [3] 2. cikkének (1) bekezdése értelmében, a megállapodás minden egyes évének vége előtt legkésőbb hat héttel a Bizottság és Ukrajna konzultációkat folytat a III. mellékletben felsorolt, kettős ellenőrzés hatálya alá tartozó termékkategóriák fenntartásának szükségességéről azzal a céllal, hogy esetleg felfüggesszék e kategóriák kettős ellenőrzését.
(2) Azzal a céllal tartottak konzultációkat 2002 októberében, hogy megvizsgálják a bizonyos textiltermékekre vonatkozó kettős ellenőrzési rendszer fenntartásának szükségességét. A konzultációk eredményeként a Felek megállapodtak abban, hogy egy textiltermékre fenntartják a kettős ellenőrzési rendszert.
(3) Kívánatos, hogy a rendelet haladéktalanul hatályba lépjen annak érdekében, hogy előnyeiről a gazdasági szereplők minél hamarabb értesüljenek.
(4) Az e rendeletben előírt intézkedések összhangban vannak a textiltermékekkel foglakozó bizottság véleményével,
ELFOGADTA EZT A RENDELETET:
1. cikk
Az Európai Közösség és Ukrajna között létrejött, a textiltermékek kereskedelméről szóló megállapodás III. melléklete helyébe, amely a megállapodás 2. cikke (1) bekezdésének második albekezdésében említett, kettős ellenőrzési rendszer hatálya alá tartozó olyan termékeket tartalmazza, amelyekre nem vonatkoznak mennyiségi korlátok, e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 21-én.